รัฐไม่รีบเคาะ ช็อปหักภาษีหวั่นชะลอซื้อ
ครม.แจง ยังไม่รีบเคาะมาตรการช็อปหักลดหย่อนภาษี เพราะออกมาเร็วอาจทำให้คนชะลอซื้อ
29 ต.ค. 2565

ครม.แจง ยังไม่รีบเคาะมาตรการช็อปหักลดหย่อนภาษี เพราะออกมาเร็วอาจทำให้คนชะลอซื้อ
นายวิสุทธิ์ ศรีสุพรรณ รมช.คลัง เปิดเผยว่า ที่ประชุม ครม. เมื่อวันที่ 7 ธ.ค. 2559 ยังไม่ได้พิจารณาเห็นชอบมาตรการหักนำรายจ่ายจากการซื้อสินค้ามาหักลดหย่อนภาษี (ช็อปช่วยชาติ) ในช่วงหยุด ปีใหม่นี้เพราะยังมีเวลา ซึ่งรัฐบาลต้องการให้มาตรการมีผลทันที หากประกาศล่วงหน้านานจะทำให้ประชาชนชะลอการซื้อ เหมือนการเว้นภาษีภาคอสังหาริมทรัพย์ก่อนหน้านี้ ที่ประชาชนชะลอการโอนเพื่อให้ได้ลดหย่อนภาษี    น.ส.รสอมร โค้วศิริกุลกิจ ผู้ช่วยกรรมการผู้จัดการใหญ่ สายบริหารสินค้า บริษัท ห้างสรรพสินค้าโรบินสัน กล่าวว่า มาตรการช็อปช่วยชาติที่ภาครัฐจะประกาศออกมาในเร็วๆ นี้ ขณะนี้บริษัทได้มีการ เตรียมความพร้อมทั้งในด้านของการตัดกิจกรรมส่งเสริมการขายผ่านแคมเปญ โรบินส์ ออน กิฟต์ ซึ่งได้จัดขึ้นระหว่างวันที่ 6 ธ.ค. 2559-3 ม.ค. 2560 จะเป็นมหกรรมมอบของขวัญจากแบรนด์ชั้นนำและกิฟต์เซตสุดพิเศษ พร้อมโปรโมชั่นส่วนลดสูงสุด 50%
ทั้งนี้ สำหรับในด้านของจุดบริการลูกค้าที่จะมาออกใบกำกับภาษีนั้น ในแต่ละสาขาของห้างสรรพสินค้าโรบินสันจะมีการจัดจุดบริการลูกค้าไว้อย่างน้อย 1 จุด และเพิ่มเป็น 3-5 จุด/สาขา ในกรณีที่เป็นสาขาขนาดใหญ่และมีจำนวนลูกค้าเข้ามาใช้บริการจำนวนมาก ซึ่งในส่วนของสาขาที่มีลูกค้าเข้ามาใช้บริการจำนวนมาก บริษัทก็มีแผนที่จะเพิ่มจำนวนพนักงานเพื่อให้บริการลูกค้าในการออกใบกำกับภาษีจากเดิมจุดละ 2-3 คน เพิ่มเป็น 3-5 คน
แหล่งข่าวจากบริษัท เดอะมอลล์ กรุ๊ป ระบุว่า ในส่วนของการอำนวยความสะดวกให้กับลูกค้าที่จะเข้ามาใช้บริการซื้อสินค้าในช่วงมาตรการช็อปช่วยชาตินั้น บริษัทได้มีการเตรียมความพร้อมในด้านของจุดบริการไว้เรียบร้อย เพราะจากประสบการณ์ในปี 2558 ที่มีลูกค้าเข้ามาขอใช้บริการยื่นเอกสารขอคืนภาษีเป็นจำนวนมาก ทำให้ปีนี้บริษัทต้องเตรียมความพร้อม ด้วยการเพิ่มจุดบริการอีก 3-4 จุด จากเดิมมีอยู่แล้ว 3-4 จุด เป็น 7-8 จุด เพื่อรองรับความต้องการของลูกค้าที่จะเข้ามาใช้บริการ
นอกจากนี้ ยังจะมีการระดมกำลังพนักงานที่มีความสามารถในการออกใบกำกับภาษี ไว้คอยอำนวยความสะดวกให้กับลูกค้าอย่างเพียงพอ โดยเฉพาะสาขาที่มีลูกค้าเข้ามาใช้บริการเป็นจำนวนมากอย่างสาขาสยามพารากอน และสาขา ดิ เอ็มโพเรียม ขณะเดียวกันในส่วนของจุดบริการออกใบกำกับภาษี บริษัทจะตั้งอยู่บริเวณทางเข้าศูนย์การค้า เพื่อให้ลูกค้าสามารถสังเกตได้ง่าย
"ลูกค้าที่ต้องการขอใบกำกับภาษี แต่ไม่ต้องการรอคิวนานบริษัทก็มีบริการจัดทำเอกสาร เพื่อให้ลูกค้ามารับในวันถัดไป ด้วยการให้ลูกค้ากรอกข้อมูลทิ้งไว้ พร้อมรับบัตรคิวและวันนัดรับเอกสาร เพื่ออำนวยความสะดวกให้กับลูกค้าที่เข้ามาใช้บริการ" แหล่งข่าวจากบริษัท เดอะมอลล์ฯ ระบุ
เช่นเดียวกับค้าปลีกประเภทซูเปอร์มาร์เก็ต เช่น ท็อปส์มาร์เก็ต เครือเซ็นทรัลได้มีการเตรียมความพร้อม ด้วยการจัดจุดออกใบกำกับภาษี ณ จุดบริการลูกค้าทุกสาขา เพื่อให้ลูกค้าใช้เวลาไม่นานในการออกใบกำกับ ซึ่งในส่วนของลูกค้าที่เข้ามาใช้บริการจะมีเครื่องสแกนบัตรประชาชน ทำให้ลดเวลาในการคีย์ข้อมูล
ด้านบริษัท สยามพิวรรธน์ ผู้ดำเนินธุรกิจศูนย์การค้าสยามพารากอน สยามเซ็นเตอร์ และสยามดิสคัฟเวอรี่ ก็มีการเตรียมความพร้อมในด้านของการจัดโปรโมชั่น เพื่อกระตุ้นการจับจ่ายช่วงเทศกาลส่งท้ายปีเก่าต้อนรับปีใหม่ และรองรับมาตรการช็อปช่วยชาติไว้เรียบร้อย